Bætti heimsmet í réttstöðulyftu um 25 kíló “ Já , það má segja að ég hafi staðið við stóru orðin , ” sagði grundfirski kraftlyftingamaðurinn Rúnar Geirmundsson þegar blaðamaður ræddi við hann nýverið . Síðast þegar við ræddum við hann sagðist hann stefna að því að verða sterkasti maður í heimi en á dögunum setti hann einmitt nýtt heimsmet í réttstöðulyftu í sínum þyngdarflokki á Íslandsmóti hjá kraftlyftingafélaginu Metal . “ Heimsmetið bætti ég um 25 kíló og ég held ég eigi önnur tuttugu kíló inni . Ég fékk 190 kílóa lyftuna gilda en klúðraði 200 kg lyftunni með því að stíga aftur á bak . Ég keppi í 65 kg flokki og er því að lyfta þrefaldri líkamsþyngd . ” Rúnar heldur í nóvember til Flórída í Bandaríkjunum þar sem hann mun keppa fyrir Íslands hönd á heimsmeistaramóta í kraftlyftingum . Þátttaka á slíku móti kostar þó dágóðan skilding og hefur Rúnar verið að safna styrkjum til ferðarinnar . “ Þetta er mjög dýrt en ég hef hingað til fengið góðar viðtökur frá fyrirtækjum hérna á svæðinu . Heimsmeistaramótið verður erfiðasta mót sem ég hef keppt á en mitt markmið er að bæta heimsmet í öllum greinum . Ég mun keppa á móti mjög sterkum strákum , en ég ætla að vinna þá alla , ” segir Rúnar og brosir . Skal glaður pissa í hvaða glas sem er Eins og áður sagði keppir Rúnar fyrir kraftlyftingafélagið Metal sem er ekki viðurkennt kraftlyftingafélag innan ÍSÍ . Fyrir vikið segist hann sitja leiðinlega mikið undir ásökunum um steranotkun . “ Þegar ég byrjaði að lyfta ætlaði ég fyrst að keppa fyrir viðurkennt félag . Allir vinir mínir voru hins vegar hjá Metal og þess vegna fór ég í það . Nú hef ég eignast enn fleiri vini og komist að því hversu skemmtilegur andi ríkir innan félagsins og þá tími ég alls ekki að hætta . Fólk sem þekkir mig veit hins vegar að ég myndi aldrei taka stera og sé einhver í vafa skal ég glaður pissa í hvaða glas sem er , ” sagði heimsmetshafinn Rúnar Geirmundsson að lokum .